type: legislation

jurisdiction: Hungary

text:
1010/2003. (II. 20.) Korm. határozata az Integrációs Nagybizottság 2003. február 10-én tartott ülésével kapcsolatos kormányzati feladatokról.
A Magyar Országgyűlés Integrációs Nagybizottsága
2003. február 10-én elfogadta a Magyar Köztársaság Európai Uniós csatlakozásáról 2003. április 12-én megrendezésre kerülő népszavazás döntésének történelmi jelentőségéről szóló nyilatkozatot. A nyilatkozatban foglaltak megvalósítása érdekében a Kormány a következőket rendeli el:
1. Az európai uniós csatlakozási tárgyalások eredményeit, a teljes csatlakozási szerződés hiteles magyar nyelvű
fordítását mindenki számára elérhető módon nyilvánosságra kell hozni.
Felelős: külügyminiszter
Határidő: a fordítás befejezését követően azonnal
2. Az érintett miniszterek tegyék közzé a csatlakozási
tárgyalások következményeiről és azoknak a gazdaságra és
a társadalom különböző csoportjaira gyakorolt hatásáról
készített hatástanulmányokat.
Felelős: érintett miniszterek
Határidő: azonnal, illetve folyamatos 3. Intézkedési tervet kell készíteni a csatlakozás által
esetlegesen hátrányosan érintettek támogatására.
Felelős: érintett miniszterek
Határidő: folyamatos 4. Az érintett miniszterek gondoskodjanak arról, hogy
a csatlakozással kapcsolatban felmerülő kérdésekre kidolgozott, illetve a jövőben kidolgozandó válaszokat tartalmazó anyagokat az országgyűlési képviselőcsoportok megkapják.
Felelős: érintett miniszterek
Határidő: azonnal, illetve folyamatos 5. Ez a határozat a közzététele napján lép hatályba.
A miniszterelnök helyett: Dr. Kiss Elemér s. k.,
a Miniszterelnöki Hivatalt vezető miniszter


text:
126/2016. (HK 5.) HVKF intézkedése a multifunkciós atom-, biológiai-, vegyi védelmi szakasz képesség elérésével kapcsolatos feladatokról.
A honvédelemről és a Magyar Honvédségről, valamint
a különleges jogrendben bevezethető intézkedésekről
szóló 2011. évi CXIII. törvény 52. § (1) bekezdése, továbbá a honvédelemről és a Magyar Honvédségről, valamint a
különleges jogrendben bevezethető intézkedésekről szóló
2011. évi CXIII. törvény egyes rendelkezéseinek végrehajtásáról szóló 290/2011. (XII. 22.) Korm. rendelet 11. §
(4) bekezdése alapján a következő
intézkedést adom ki: 1. Az intézkedés hatálya a Honvéd Vezérkar főnöke
(a továbbiakban: HVKF) közvetlen alárendeltségébe tartozó szervezetekre, valamint a Magyar Honvédség (a továbbiakban: MH) katonai szervezeteire terjed ki.
2. Az MH Összhaderőnemi Parancsnokság (a továbbiakban: MH ÖHP) az MH 93. Petőfi Sándor Vegyivédelmi Zászlóalj (a továbbiakban: MH 93.PS. vvz.) alegységei
bázisán, figyelemmel a 2013. évi NATO képességcsomagban meghatározott Fokozatos készenléti idejű telepíthető
képességfokozók – E1501 – és Speciális ABV képességek
– E6218 – célkitűzésekre, továbbá tekintettel a célkitűzés
követelményeit leíró képességkódban foglaltakra, valamint a Honvédelmi Szakpolitikai Programban (a továbbiakban: HSZP) meghatározott fejlesztési forrásokra, kialakít egy multifunkciós ABV védelmi szakaszt (a továbbiakban: CBRN-MF-PLT).
3. A CBRN-MF-PLT alkalmazási készenlét elérésének
határideje 2019. január 1.
4. A CBRN-MF-PLT hadműveleti követelményeinek
kidolgozását 2016. április 29-ig, valamint a képesség
eléréséhez szükséges feladatok koordinálását a HVK
Hadműveleti Csoportfőnökség (a továbbiakban: HVK
HDMCSF) végzi.
5. A HVK Haderőtervezési Csoportfőnökség, az
MH ÖHP javaslata alapján 2016. július 15-ig kidolgozza
a CBRN-MF-PLT perspektív műveleti struktúráját, különös tekintettel a létszámra és a technikai eszközökre.
6. Az MH ÖHP a hadműveleti követelmények alapján
2016. május 25-ig, együttműködésben az MH Logisztikai
Központtal (a továbbiakban: MH LK), kidolgozza a harcászati, műszaki követelményeket.
7. Az MH LK a HSZP-ben meghatározott fejlesztési
források figyelembe vételével végrehajtja a szükséges
technikai eszközök beszerzését.
8. Az MH ÖHP saját hatáskörben végzi a
CBRN-MF-PLT műveleti képesség kialakítását és fenntartását, amelynek érdekében
a) kidolgozza a szakasz felkészítésére és a készenlét ellenőrzésére vonatkozó tervet,
b) intézkedik a felkészítés és a nemzeti CREVAL jellegű ellenőrzés feladatainak végrehajtására,
c) a lehetséges műveleti területeken várható alkalmazási
követelményeknek megfelelően kidolgozza a szervezetek
Ideiglenes Állománytábláját és az Ideiglenes Felszerelési
Jegyzékét,
d) intézkedést ad ki a szakasz szükséges felszerelésének
biztosítására, a logisztikai feladatok megszervezésére és
végrehajtására, valamint
e) az MH LK-val együttműködésben elkészíti a Központi Ellátási Tervet.
9. Jelen intézkedés az aláírását követő napon lép hatályba.
Dr. Benkő Tibor vezérezredes s. k.,
Honvéd Vezérkar főnöke